### Resumé

Miljø- og Fødevareklagenævnet har den 5. juli 2024 truffet afgørelse om fredning af [adresse]. I hovedtræk består ændringerne i den endelige afgørelse om fredning i en forhøjelse af den samlede erstatningssum til kr. 2.838.000, dog således at Vejle Kommune kun skal betale 10 % af erstatningerne, fordi fredningen har national betydning. Derudover er der sket ændringer i fredningsbestemmelserne, herunder frafald af alle nye stier, mulighed for at lave en naturnær pleje af de lysåbne arealer, mulighed for opsætning af jagttårne og jagtstiger, ret til at offentligheden kan færdes efter de almindelige bestemmelser i naturbeskyttelsesloven, samt særbestemmelser om TREFOR VAND A/S aktiviteter indenfor fredningsområdet.

### Sagsfremstilling

Fredningsforslaget blev første gang fremsat af Danmarks Naturfredningsforening den 21. marts 2017. Den 8. marts 2021 traf Fredningsnævnet for Sydjylland, nordlig del, afgørelse om fredning af [adresse], her blev en del af den geografiske afgrænsning og fredningsbestemmelserne ændret. Fredning blev påklaget af mange parter, herunder lodsejere, virksomheder, Miljøstyrelsen og Vejle Kommune. Da de samlede erstatninger overstiger kr. 500.000, skulle fredningsnævnets afgørelse uanset klager, efterprøves i Miljø- og Fødevareklagenævnet.

Den 5. juli 2024 traf Miljø- og Fødevareklagenævnet afgørelse om fredningen af [adresse], efter yderligere tilretning af fredningens geografiske afgrænsning, fredningsbestemmelserne og erstatningerne. Afgørelsen er truffet med 5 stemmer for fredningen og 2 stemmer imod.

#### **Erstatninger**

I den oprindelige afgørelse fra Fredningsnævnet for Sydjylland, nordlig del, var den samlede erstatningssum opgjort til kr. 2.682.000, hvoraf Vejle Kommune skulle udrede 25 %, som beløber sig i kr. 670.500.

I Miljø- og Fødevareklagenævnets afgørelse er den samlede erstatningssum steget til kr. 2.838.000, inkl. rente og tillagt godtgørelse, hvoraf Vejle Kommune skal udrede 10 %, som beløber sig i kr. kr. 283.800. Der er i afgørelsen lagt vægt på, at fredningen har national betydning, hvorfor [adresse] andel af del samlede erstatningssum kan nedsættes.

#### **Geografisk afgrænsning**

I Danmarks Naturfredningsforenings fredningsforslag dækkede fredningen over et område på ca. 858 ha. Ved Fredningsnævnets afgørelse, blev en del matrikler taget ud af fredningen, bl.a. på baggrund af en revideret afgrænsning af fredningsområdet fra Danmarks Naturfredningsforening. Ved fredningsnævnets afgørelse blev det samlede fredningsområde opgjort til 846,81 ha.

Ved Miljø- og Fødevareklagenævnets afgørelse blev en enkelt matrikel på 0,081 ha udtaget af fredningsområdet og det samlede fredningsområde er endt med at dække 846,8 ha.

#### Fredningsbestemmelser

Der er lavet flere tilpasninger i fredningsbestemmelserne fra fredningsforslaget, til Fredningsnævnets afgørelse og senest til Klagenævnets afgørelse.

De største tilpasninger af fredningsbestemmelserne består i, at:

* samtlige forslag om nye stier er frafaldet.
* arealer ved opgivelse af landbrugsproduktion kan holdes overvejende lysåbne.
* opsætning af jagttårne og skydestiger er mulig efter jagtloven.
* offentlighedens ret til at færdes på cykel efter lov om offentlighedens adgang, og
* der er tilføjet særbestemmelser for TREFOR VAND A/S til vandindvinding, vedligeholdelse og udvidelse af deres aktiviteter.

I det følgende gennemgås de væsentligste tilpasninger.

#### §3 Arealernes drift og anvendelse

I stk. 1 er der sket flere ændringer. I fredningsforslaget stod der at "landbrugsarealer kan dyrkes som hidtil", i Fredningsnævnets afgørelse er det blevet præciseret at der også forsat kan "omlægges, gødskes, sprøjtes og kalkes som hidtil". Herudover er det i Klagenævnets afgørelse præciseret at ved opgivelse af landbrugsproduktion skal arealerne holdes "overvejende lysåbne" og ikke kun "lysåbne". Dette giver mulighed for at lave en mere naturnær forvaltning af arealerne, da mange af de arter som i dag er sjældne, truede eller uddøde i [adresse], er tilknyttet overgangszone imellem skov/krat og de lysåbne arealer.

I fredningsforslagets stk. 3 findes en bestemmelse om afdrift af arealer med nåletræsbeplantninger, denne ændres i Fredningsnævnets afgørelse til at de "eksisterende nåletræsbeplantninger kan bibeholdes og opretholdes". Ændringen sker da nåletræsbeplantningerne vurderes at være uden betydning for den landskabelige oplevelse af ådalen, samt på baggrund af bemærkninger fra flere lodsejere.

I Fredningsnævnets afgørelse er stk. 4 om [adresse] anvendelse af skoven til friluftsaktiviteter tilføjet, for fortsat at kunne tilgodese [adresse] aktiviter.

#### § 5 Faste konstruktioner og anlæg

I § 5 er der sket flere ændringer og præciseringer, herunder omkring belysning i stk. 1. I fredningsforslaget måtte belysning kun opsættes, hvis det var nedadrettet, men i Fredningsnævnets afgørelse må belysning "etableres i tilknytning til landbrug og dambrug". Hvor "belysningen skal opsættes, så lyset afskærmes ud mod det omgivende landskab og rettes mod driftsbygninger og dambrugsarealerne". Herudover er det i Klagenævnets afgørelse bestemt at jagttårne og jagtstiger ikke svækker de landskabelige værdier og dermed godt kan opsættes indenfor fredningen.

Fredningsnævnet har i deres afgørelse taget udgangspunkt i at fredningen ikke må være til hinder for den hidtidige erhvervsmæssige udnyttelse, derfor har de ændret bestemmelsen i stk. 4 om at der ikke måtte opsættes hestehegn, til at det stadig kan opsættes indenfor fredningen, hvis det holdes i naturtræ eller jordfarver.

I stk. 9 er det i Klagenævnets afgørelse tilføjet at "forbuddet mod etablering af nye dræn ikke gælder i private haver". Derudover at "eksisterende dræn og grøfter kan af hensyn til fortsat høslet og afgræsning fastholdes og vedligeholdes". Bestemmelsen er rettet til efter indsigelse fra lodsejere.

Derudover er stk. 10 ændret i Klagenævnets afgørelse, så "tilladelser til vandindvinding reguleres i henhold til de til en hver tid glædende regler herom i vandforsyningsloven". Der er lagt vægt på at formuleringen ikke må skabe tvivl om, hvorvidt fredningen er til hinder for fornyelse og udvidelse i fremtiden, som bl.a. kommunen har udtrykt bekymring for i klagen over fredningen.

#### § 7 Offentlighedens adgang

I Fredningsnævnets afgørelse laves en ret kringlet bestemmelse for at forhindre uønsket cykling (herunder mountainbikes), særligt på de mindre trampestier i området. Klagenævnet vurderer dog at bestemmelsen kan skabe tvivl om offentlighedens adgang, særligt på cykelområdet. Derfor er bestemmelsen ændret til at det er de almindelige bestemmelse i Naturbeskyttelsesloven, som regulerer området.

#### § 8 Naturpleje og Naturgenopretning

Fredningsnævnet tilføjer i deres afgørelse et ’kan’ i stk. 2, således at "plejemyndigheden **kan** gennemføre pleje…" Dette giver kommunen, som er plejemyndighed, en plejeret i stedet for en plejeforpligtigelse. Derudover udgår stk. 3, som omhandler plejemyndighedens ret, da det vurderes at dette er fastsat i plejebekendtgørelsen (jf. bekendtgørelse nr. 924 af 27. juni 2016).

#### § 9 Plejeplaner

Den oprindelig paragraf om plejeplaner i fredningsforslaget er ændret en del i Fredningsnævnets afgørelse. De væsentligste ændringer består i at plejeplanen udarbejdes i henhold til den gældende plejebekendtgørelse. Plejemyndigheden, kommunen, skal senest 2 år efter fredningens gennemførsel udarbejde en plejeplan for fredningen, hvorefter den revideres hvert 5. år. I stk. 5 får lodsejerne mulighed for selv at stå for plejetiltagene, indenfor en frist sat af plejemyndigheden. De får desuden lov til at beholde træ fra træfældning, hvis det fjernes inden for en frist igen fastsat af plejemyndigheden.

#### § 11 Særbestemmelser

I Klagenævnets afgørelse er der indarbejdet særbestemmelser som giver TREFOR VAND A/S mulighed for at kunne etablere nødvendige bygninger og tekniske anlæg, til indvinding af grundvand, efter forudgående dispensation. Derudover beskriver stk. 2 at TREFORs muligheder for at indvinde vand ikke indskrænkes.
Klagenævnets afgørelse er endelig og kan ikke indbringes for anden administrativ myndighed. En evt. retssag til prøvelse af afgørelsen skal være anlagt inden 6 måneder efter at afgørelsen er meddelt.

### Økonomi

Der er endnu ikke afsat midler til udredning af erstatningsbeløbet. I en senere sag vil der blive fremsat forslag om mulig finansiering.

### Klima og resiliensvurdering

Fredningens samlede formål er at sikre bevarelse af ådalens landskab i det konkrete område. Klimavurderingen i den forbindelse vurderes til neutral.

### Sagens videre forløb

Sagen skal efterfølgende behandles af Økonomiudvalget og Byrådet.

### Historik

#### Teknik- og Miljødirektøren indstiller , den 13. august 2024, punkt 118:

**at** Miljø og Fødevareklagenævnets afgørelse tages til efterretning.

####

#### Beslutning fra Klima-, Natur- og Miljøudvalget, den 13. august 2024, punkt 118:

Godkendt.

Ole Frederiksen og Philip Schou var fraværende.

####

#### Beslutning fra Økonomiudvalget, den 26. august 2024, punkt 214:

Anbefales.

Fraværende: Justina Clausen.

Carl Pedersen deltog ikke i behandlingen af punktet.

### Beslutning

Taget til efterretning.